2011R0404 — RO — 07.05.2011 — 000.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.





rectificat prin









▼B

REGULAMENTUL DE PUNERE ÎN APLICARE (UE) NR. 404/2011 AL COMISIEI

din 8 aprilie 2011

de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului







COMISIA EUROPEANĂ, având în vedere Tratatul privind funcționarea Uniunii Europene, având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 ( 1 ), în special articolul 6 alineatul (5), articolul 7 alineatul (5), articolul 8 alineatul (1), articolul 9 alineatul (5), articolul 14 alineatul (10), articolul 15 alineatul (9), articolul 16 alineatul (2), articolul 21 alineatul (7), articolul 22 alineatul (7), articolul 23 alineatul (5), articolul 24 alineatul (8), articolul 25 alineatul (2), articolul 32, articolul 37 alineatul (4), articolul 40 alineatul (6), articolul 55 alineatul (5), articolul 58 alineatul (9), articolul 60 alineatul (7), articolul 61, articolul 64 alineatul (2), articolul 72 alineatul (5), articolul 73 alineatul (9), articolul 74 alineatul (6), articolul 75 alineatul (2), articolul 76 alineatul (4), articolul 78 alineatul (2), articolul 79 alineatul (7), articolul 92 alineatul (5), articolul 103 alineatul (8), articolul 105 alineatul (6), articolul 106 alineatul (4), articolul 107 alineatul (4), articolul 111 alineatul (3), articolul 116 alineatul (6), articolul 117 alineatul (4) și articolul 118 alineatul (5), întrucât: (1) Regulamentul (CE) nr. 1224/2009 (denumit în continuare „regulamentul privind controlul”) prevede adoptarea unor norme și măsuri detaliate de implementare a dispozițiilor pe care le stabilește. (2) În vederea garantării aplicării coerente a acestor norme detaliate, este necesară elaborarea anumitor definiții. (3) Articolul 6 alineatul (1) din regulamentul privind controlul prevede că o navă de pescuit a UE poate fi utilizată pentru exploatarea comercială a resurselor acvatice vii doar dacă deține o licență de pescuit valabilă. Articolul 7 alineatul (1) din regulamentul privind controlul prevede că o navă de pescuit a UE este autorizată să desfășoare activități de pescuit specifice doar în măsura în care acestea sunt menționate într-o autorizație de pescuit valabilă. Este necesară stabilirea de norme comune pentru emiterea și administrarea acestor licențe și autorizații de pescuit în vederea garantării unui standard comun al informațiilor cuprinse în acestea. (4) Articolul 8 alineatul (1) din regulamentul privind controlul prevede obligația comandantului unei nave de pescuit de a respecta condițiile și restricțiile referitoare la marcarea și identificarea navelor de pescuit și a uneltelor acestora. Dat fiind că aceste condiții și restricții se aplică apelor UE, este necesar ca ele să fie stabilite la nivelul Uniunii Europene. (5) Conform articolului 9 alineatul (1) din regulamentul privind controlul, statele membre trebuie să utilizeze un sistem de monitorizare a navelor prin satelit, pentru a asigura o monitorizare eficientă a activităților de pescuit ale navelor lor de pescuit, indiferent de poziția acestor nave și de activitățile de pescuit din apele respectivelor state membre. Este necesară stabilirea de specificații comune la nivelul Uniunii Europene pentru un astfel de sistem. Aceste specificații trebuie să determine în special caracteristicile dispozitivelor de urmărire prin satelit, detaliile privind transmiterea datelor de localizare și normele de respectat în caz de defecțiune tehnică sau de nefuncționare a dispozitivelor de urmărire prin satelit. (6) Articolul 14 alineatul (1) din regulamentul privind controlul prevede obligația comandanților navelor de pescuit ale UE având o lungime totală de cel puțin 10 metri de a ține un jurnal de pescuit privind operațiunile lor. Este necesar să se determine informațiile care trebuie înregistrate în jurnalul de pescuit, precum și formatul acestuia. (7) Articolul 14 alineatul (7) din regulamentul privind controlul prevede obligația comandanților navelor de pescuit ale UE de a aplica un factor de conversie stabilit la nivelul UE pentru a transforma greutatea peștelui stocat sau prelucrat în greutate de pește în viu. Prin urmare, este necesară stabilirea factorilor de conversie respectivi. (8) Articolul 15 alineatul (1) din regulamentul privind controlul prevede obligația comandanților navelor de pescuit ale UE având o lungime totală de cel puțin 12 metri de a înregistra informațiile din jurnal prin mijloace electronice. Trebuie stabilite cerințele pentru completarea și transmiterea respectivelor informații pe cale electronică și trebuie specificat formatul acestora. (9) Articolul 21 alineatul (1) și articolul 23 alineatul (1) din regulamentul privind controlul prevăd obligația comandanților navelor de pescuit ale UE având o lungime totală de cel puțin 10 metri de a completa și transmite declarații de transbordare și de debarcare. Este necesar să se determine informațiile care trebuie să figureze în aceste declarații și să se specifice detaliile legate de transmiterea lor. (10) Articolul 22 alineatul (1) si articolul 24 alineatul (1) din regulamentul privind controlul prevăd completarea și transmiterea pe cale electronică a declarațiilor de transbordare și de debarcare. Trebuie stabilite cerințele pentru completarea și transmiterea respectivelor date pe cale electronică și trebuie specificat formatul acestora. (11) Articolul 16 alineatul (1) și articolul 25 alineatul (1) din regulamentul privind controlul prevăd obligația fiecărui stat membru de a monitoriza, prin sondaj, activitățile navelor de pescuit care nu fac obiectul cerințelor privind jurnalul de pescuit și declarațiile de debarcare. În vederea asigurării unor standarde comune pentru această monitorizare prin sondaj, trebuie stabilite norme detaliate la nivelul Uniunii Europene. (12) Articolul 37 din regulamentul privind controlul prevede că, în cazul în care Comisia a interzis activitățile de pescuit ca urmare a presupusei epuizări a posibilităților de pescuit de care dispune un stat membru, un grup de state membre sau Uniunea Europeană și se dovedește că un stat membru nu și-a epuizat de fapt posibilitățile de pescuit, Comisia trebuie să ia măsuri corective. Este necesar să se adopte norme adecvate pentru realocarea acestor posibilități de pescuit, care să țină seama de situațiile în care o captură totală admisibilă (TAC) pentru UE este sau nu disponibilă sau de situațiile în care circumstanțele nu permit această realocare, din cauza stabilirii anuale a posibilităților de pescuit. (13) Articolele 39-41 din regulamentul privind controlul prevăd norme pentru a se garanta că puterea motorului navelor de pescuit nu este depășită. Este necesar să se stabilească normele tehnice ale certificărilor și verificărilor relevante care trebuie efectuate în acest domeniu. (14) Articolul 55 din regulamentul privind controlul prevede obligația statelor membre de a se asigura că pescuitul de agrement se desfășoară într-un mod compatibil cu obiectivele politicii comune în domeniul pescuitului. Pentru stocurile care fac obiectul unui plan de refacere, statele membre trebuie să colecteze date privind capturile din pescuitul de agrement. Atunci când acest tip de pescuit are un impact semnificativ asupra resurselor, Consiliul poate decide luarea de măsuri de gestionare specifice. Este necesar să se stabilească norme detaliate pentru întocmirea de planuri de sondaj pentru a permite statelor membre să monitorizeze capturile din stocurile aflate sub incidența planurilor de refacere efectuate prin pescuitul de agrement de către navele lor, în apele aflate sub suveranitatea sau jurisdicția lor. (15) În scopul instituirii unui regim de control complet, întregul lanț de producție și comercializare trebuie să fie acoperit de un astfel de regim. Articolul 58 din regulamentul privind controlul prevede un sistem de trasabilitate coerent pentru a garanta că toate loturile de produse pescărești și de acvacultură pot fi urmărite în toate etapele de producție, prelucrare și distribuție, de la captură sau recoltare și până la comercializarea cu amănuntul. Este necesar să se stabilească norme comune pentru procedurile de identificare a produsului vizat. (16) Articolul 60 din regulamentul privind controlul prevede că toate produsele pescărești trebuie cântărite pe sisteme aprobate de autoritățile competente, cu excepția cazului în care acestea au adoptat un plan de sondaj aprobat de Comisie. Este necesar să se stabilească norme comune în toate statele membre pentru cântărirea produselor pescărești proaspete și congelate, a produselor pescărești transbordate, precum și pentru cântărirea produselor pescărești după transportul de la locul debarcării. (17) Articolul 61 din regulamentul privind controlul prevede posibilitatea cântăririi produselor pescărești după transport, cu condiția ca statul membru implicat să fi adoptat un plan de control sau, în cazul în care produsele pescărești sunt transportate către un alt stat membru, cu condiția ca statele membre implicate să fi adoptat un program comun de control care să fie aprobat de Comisie și să se sprijine pe metodologia bazată pe riscuri adoptată de Comisie. Metodologia bazată pe riscuri trebuie definită. (18) Pescuitul de hering, macrou și stavrid negru are unele caracteristici specifice. Din acest motiv este necesar să se stabilească norme speciale privind cântărirea și elementele aferente pentru a se ține seama de aceste caracteristici specifice. (19) Articolul 64 din regulamentul privind controlul prevede că trebuie adoptate norme detaliate referitoare la conținutul notelor de vânzare. Este oportună includerea acestor norme în prezentul regulament. (20) Articolele 71 și 72 din regulamentul privind controlul prevăd obligația statelor membre de a desfășura activități de supraveghere în apele UE și de a lua măsurile necesare în cazul în care o reperare nu corespunde informațiilor de care dispun. Este necesar să se stabilească norme comune privind conținutul unui raport de supraveghere, precum și modul de transmitere a acestuia. (21) Articolul 73 din regulamentul privind controlul prevede posibilitatea Consiliului de a stabili sisteme de observatori însărcinați cu controlul și stabilește în linii mari profilul și sarcinile acestor observatori la bordul navelor de pescuit. Prin urmare, trebuie elaborate norme detaliate privind plasarea și sarcinile observatorilor însărcinați cu controlul. (22) Conform titlului VII capitolul I din regulamentul privind controlul, trebuie stabilite norme pentru efectuarea de inspecții în vederea sprijinirii unei abordări standardizate a activităților de control realizate de statele membre. Trebuie stabilite norme referitoare la activitatea funcționarilor responsabili cu inspecțiile și la obligațiile statelor membre în ceea ce privește conduita funcționarilor lor autorizați să efectueze aceste inspecții. Trebuie clarificate în același timp sarcinile operatorilor în timpul inspecției. De asemenea, este necesar să se stabilească principii comune în ceea ce privește procedurile de inspecție în larg, în porturi, în timpul transportului, în piețe, precum și în ceea ce privește rapoartele de inspecție și transmiterea lor. (23) Articolul 79 din regulamentul privind controlul prevede că inspectorii din Uniunea Europeană pot efectua inspecții în apele UE și pe navele de pescuit ale Uniunii aflate în afara apelor UE. Este necesară elaborarea de norme cu privire la desemnarea inspectorilor UE, la sarcinile și obligațiile acestora, precum și la tipul de acțiuni de întreprins în urma raportului acestora. (24) Articolul 92 din regulamentul privind controlul prevede instituirea unui sistem de puncte pentru încălcările grave cu scopul de a garanta respectarea normelor politicii comune în domeniul pescuitului și existența unor condiții echitabile în toate apele UE. Pentru a se realiza acest lucru, este necesar să se stabilească norme comune la nivelul Uniunii Europene pentru aplicarea acestui sistem de puncte, inclusiv o listă de puncte care să se atribuie pentru fiecare încălcare gravă. (25) În conformitate cu articolul 5 alineatul (6) și articolul 103 din regulamentul privind controlul, asistența financiară prevăzută de Regulamentul (CE) nr. 1198/2006 al Consiliului din 27 iulie 2006 privind Fondul european pentru pescuit ( 2 ) și de Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării ( 3 ) este condiționată de respectarea de către statele membre a obligațiilor lor în domeniul conservării și controlului activităților de pescuit, Comisia având posibilitatea, în anumite condiții, să suspende și să suprime această asistență financiară. Este necesar să se elaboreze norme detaliate pentru aplicarea acestor măsuri. (26) Articolul 107 din regulamentul privind controlul prevede deducerea cotelor de către Comisie în cazul în care statele membre încalcă normele privind stocurile care fac obiectul planurilor multianuale, dacă acest lucru poate duce la o amenințare gravă pentru conservarea acestor stocuri. Prin urmare, trebuie stabilite norme privind dimensiunea deducerii, luându-se în considerare natura încălcării, amploarea impactului, precum și gravitatea amenințării la adresa resurselor. (27) Titlul XII capitolul I din regulamentul privind controlul stabilește normele privind utilizarea datelor înregistrate în scopul respectivului regulament, inclusiv obligația statelor membre de a institui o bază de date electronică și un sistem de validare, precum și dispozițiile referitoare la accesarea și schimbul acestor date. Este necesar să se elaboreze norme comune care să stabilească procedurile de prelucrare a acestor date și de garantare a accesului Comisiei la acestea și care să specifice cerințele privind schimbul de date. (28) Articolul 110 din regulamentul privind controlul se referă la accesul de la distanță al Comisiei sau al organismului desemnat de aceasta la dosarele informatizate care conțin datele înregistrate de centrele de monitorizare a pescuitului din statele membre. Pentru a garanta acest acces, trebuie stabilite norme clare privind condițiile și procedurile de respectat. (29) Articolele 114-116 din regulamentul privind controlul prevăd obligația statelor membre de a crea site-uri web oficiale. În vederea garantării aceleiași accesibilități la acestea din toate statele membre, trebuie stabilite norme la nivelul UE referitoare la aceste site-uri web. (30) În conformitate cu articolul 117 din regulamentul privind controlul, trebuie stabilit un sistem de asistență reciprocă pentru garantarea cooperării administrative între statele membre și Comisie. Această cooperare administrativă este esențială pentru a garanta că în UE sunt create condiții de egalitate și că activitățile ilegale sunt anchetate și sancționate în mod adecvat. Așadar, trebuie elaborate norme privind schimbul de informații sistematic, fie la cerere, fie spontan, și privind posibilitatea de a solicita aplicarea unor măsuri de asigurare a respectării normelor și notificarea administrativă de către un alt stat membru. (31) Protecția persoanelor fizice în ceea ce privește prelucrarea datelor cu caracter personal de către statele membre este reglementată prin Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date ( 4 ). Protecția persoanelor fizice în ceea ce privește prelucrarea datelor cu caracter personal de către Comisie este reglementată prin Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date ( 5 ), mai ales în legătură cu cerințele privind confidențialitatea și securitatea prelucrării, transferul de date cu caracter personal din sistemele naționale ale statelor membre către Comisie, legalitatea prelucrării, drepturile persoanelor vizate la informare, la acces și la rectificarea propriilor date cu caracter personal. (32) Pentru a facilita implementarea sistemului de control al activităților de pescuit, normele detaliate trebuie concentrate într-un singur regulament. Prin urmare, următoarele regulamente ale Comisiei trebuie abrogate: — Regulamentul (CEE) nr. 2807/83 ( 6 ) de definire a procedurilor speciale de înregistrare a informațiilor privitoare la capturile de pește de către statele membre; — Regulamentul (CEE) nr. 3561/85 ( 7 ) privind informațiile legate de inspectarea activităților de pescuit efectuate de către autoritățile naționale de control; — Regulamentul (CEE) nr. 493/87 ( 8 ) de stabilire a normelor pentru repararea prejudiciului cauzat de încetarea anumitor activități de pescuit; — Regulamentul (CEE) nr. 1381/87 ( 9 ) privind stabilirea modalităților specifice de marcare și documentare a navelor de pescuit; — Regulamentul (CEE) nr. 1382/87 ( 10 ) privind modalitățile de aplicare legate de inspecția navelor de pescuit; — Regulamentul (CE) nr. 2943/95 ( 11 ) de stabilire a normelor de aplicare a Regulamentului (CE) nr. 1627/94 al Consiliului privind stabilirea dispozițiilor generale referitoare la permisele de pescuit speciale; — Regulamentul (CE) nr. 1449/98 ( 12 ) de stabilire a normelor de aplicare a Regulamentului (CEE) nr. 2847/93 al Consiliului privind rapoartele de pescuit; — Regulamentul (CE) nr. 356/2005 ( 13 ) de stabilire a normelor detaliate pentru marcarea și identificarea uneltelor pentru pescuitul pasiv și a traulelor cu ramă; — Regulamentul (CE) nr. 2244/2003 ( 14 ) de stabilire a dispozițiilor privind sistemele de monitorizare a navelor prin satelit; — Regulamentul (CE) nr. 1281/2005 ( 15 ) privind gestionarea licențelor de pescuit și informațiile minimale pe care acestea trebuie să le conțină; — Regulamentul (CE) nr. 1042/2006 ( 16 ) de stabilire a normelor de aplicare a articolului 28 alineatele (3) și (4) din Regulamentul (CE) nr. 2371/2002 al Consiliului privind conservarea și exploatarea durabilă a resurselor piscicole în cadrul politicii comune în domeniul pescuitului; — Regulamentul (CE) nr. 1542/2007 ( 17 ) privind procedurile de debarcare și cântărire pentru hering, macrou și stavrid negru; — Regulamentul (CE) nr. 1077/2008 ( 18 ) de stabilire a normelor de aplicare a Regulamentului (CE) nr. 1966/2006 al Consiliului privind înregistrarea și comunicarea electronică a datelor referitoare la activitățile de pescuit și dispozitivele de teledetecție și de abrogare a Regulamentului (CE) nr. 1566/2007; și — Regulamentul (CE) nr. 409/2009 ( 19 ) de stabilire a coeficienților de conversie și a codurilor de prezentare la nivel comunitar utilizate la conversia greutății peștelui procesat în greutate în viu și de modificare a Regulamentului (CEE) nr. 2807/83 al Comisiei. (33) Măsurile prevăzute de prezentul regulament sunt conforme cu avizul Comitetului de gestionare a sectorului pescuitului și acvaculturii, întrucât: ADOPTĂ PREZENTUL REGULAMENT:







TITLUL I







DISPOZIȚII GENERALE

DOMENIUL DE APLICARE

Articolul 1

Obiect

Prezentul regulament stabilește norme detaliate pentru aplicarea sistemului de control al Uniunii Europene instituit prin regulamentul privind controlul.

Articolul 2

Definiții

În sensul prezentului regulament, se aplică următoarele definiții:

1. „navele de pescuit ale UE” înseamnă navele definite la articolul 3 litera (d) din Regulamentul (CE) nr. 2371/2002 al Consiliului ( 20 );

2. „apele UE” înseamnă apele definite la articolul 3 litera (a) din Regulamentul (CE) nr. 2371/2002;

3. „titularul unei licențe de pescuit” înseamnă o persoană fizică sau juridică pe numele căreia s-a emis o licență de pescuit de tipul celei menționate la articolul 6 din regulamentul privind controlul;

4. „inspectorii UE” înseamnă inspectorii definiți la articolul 4 alineatul (7) din regulamentul privind controlul;

5. „dispozitiv de atragere a peștilor” înseamnă orice echipament care plutește la suprafața mării sau care este ancorat cu scopul de a atrage pești;

6. „unealtă pasivă” înseamnă orice unealtă de pescuit a cărei utilizare în vederea efectuării de capturi nu necesită nicio mișcare a dispozitivului; printre acestea se numără: (a) setci, plase de încurcare, setci cu sirec, vintire; (b) setci în derivă și setci cu sirec în derivă, oricare dintre acestea putând fi dotată cu echipamente de ancorare, plutire și navigare; (c) paragate, vârșe și capcane;

7. „traul cu ramă” înseamnă orice traul tractat a cărui gură este menținută deschisă cu o ramă sau cu un dispozitiv similar, indiferent dacă acesta este susținut sau nu în momentul în care este tractat pe fundul mării;

8. „sistemul de monitorizare a navelor” (VMS), menționat la articolul 9 alineatul (1) din regulamentul privind controlul, este un sistem de monitorizare prin satelit a navelor de pescuit, care le oferă informații autorităților responsabile cu activitățile de pescuit la intervale regulate cu privire la localizarea, ruta și viteza navelor;

9. „dispozitivul de urmărire prin satelit”, menționat la articolul 4 alineatul (12) din regulamentul privind controlul, înseamnă un dispozitiv instalat la bordul unei nave de pescuit, care transmite automat informații privind poziția navei și alte date conexe centrului de monitorizare a pescuitului, în conformitate cu cerințele legale, și care permite detectarea și identificarea navelor de pescuit în orice moment;

10. „campanie de pescuit” înseamnă orice expediție a unei nave de pescuit în timpul căreia sunt întreprinse activități de pescuit, care începe în momentul în care nava de pescuit părăsește un port și se încheie când aceasta ajunge într-un port;

11. „activitate de pescuit” înseamnă toate activitățile legate de localizarea peștelui, lansarea, remorcarea și tractarea uneltelor active, fixarea, scufundarea, îndepărtarea sau refixarea uneltelor pasive, precum și scoaterea capturilor din uneltele de pescuit sau din năvoade sau transferarea acestora din cuștile de transport către cuștile de îngrășare și de creștere;

12. „jurnalul de pescuit electronic” înseamnă înregistrarea pe cale informatică a detaliilor privind activitățile de pescuit de către comandantul unei navei de pescuit, detalii care sunt transmise autorităților din statul membru vizat;

13. „prezentarea produsului” înseamnă descrierea stadiului de prelucrare a produsului pescăresc sau a unei părți din acesta, în conformitate cu codurile și descrierile din anexa I;

14. „Agenția Europeană pentru Controlul Pescuitului” înseamnă agenția definită la articolul 1 din Regulamentul (CE) nr. 768/2005 al Consiliului ( 21 );

15. „reperare” înseamnă orice observare a unei nave de pescuit de către orice autoritate competentă a unui stat membru;

16. „informații sensibile din punct de vedere comercial” înseamnă informații a căror divulgare poate aduce prejudicii intereselor comerciale ale unui operator;

17. „sistem de validare computerizat” înseamnă un sistem capabil de a verifica dacă toate datele înregistrate în bazele de date ale statelor membre sunt corecte, complete și transmise în termenele cerute;

18. „serviciu web” înseamnă un sistem software conceput pentru a sprijini interacțiunea interoperabilă dintre mașini în cadrul unei rețele.







TITLUL II

CONDIȚII GENERALE PENTRU ACCESUL LA APE ȘI RESURSE







CAPITOLUL I

Licențe de pescuit

Articolul 3

Emiterea și gestionarea licențelor de pescuit

(1) Licențele de pescuit menționate la articolul 6 din regulamentul privind controlul sunt valabile pentru o singură navă de pescuit a UE.

(2) Licențele de pescuit menționate la articolul 6 din regulamentul privind controlul trebuie emise, gestionate și retrase de statele membre pentru propriile nave de pescuit în conformitate cu prezentul regulament.

(3) Licențele de pescuit menționate la articolul 6 din regulamentul privind controlul trebuie să conțină cel puțin informațiile prevăzute în anexa II.

(4) Licențele de pescuit emise în conformitate cu Regulamentul (CE) nr. 1281/2005 sunt considerate drept licențe de pescuit emise în conformitate cu prezentul regulament dacă conțin cel puțin informațiile obligatorii în temeiul alineatului (3) din prezentul articol.

(5) O licență de pescuit este valabilă doar atâta timp cât condițiile pe baza cărora a fost emisă sunt respectate.

(6) În cazul în care o licență de pescuit a fost suspendată temporar sau retrasă permanent, autoritățile din statul membru de pavilion informează imediat titularul licenței de pescuit respective cu privire la acest fapt.

(7) În orice moment, capacitatea totală corespunzătoare licențelor de pescuit emise de un stat membru, în GT sau în kW, nu depășește nivelurile maxime ale capacității pentru statul membru respectiv stabilite în conformitate cu articolele 12 și 13 din Regulamentul (CE) nr. 2371/2002 și din Regulamentul (CE) nr. 1438/2003 al Comisiei ( 22 ), Regulamentul (CE) nr. 639/2004 al Consiliului ( 23 ) și Regulamentul (CE) nr. 2104/2004 al Comisiei ( 24 ).







CAPITOLUL II

Autorizații de pescuit

Articolul 4

Autorizații de pescuit

(1) Autorizațiile de pescuit menționate la articolul 7 din regulamentul privind controlul sunt valabile pentru o singură navă de pescuit a UE.

(2) Autorizațiile de pescuit menționate la articolul 7 din regulamentul privind controlul trebuie să conțină cel puțin informațiile prevăzute în anexa III. Statul membru de pavilion se asigură că informațiile cuprinse în autorizația de pescuit sunt corecte și respectă normele politicii comune în domeniul pescuitului.

(3) Licențele de pescuit speciale emise în conformitate cu Regulamentul (CE) nr. 1627/94 al Consiliului ( 25 ) sunt considerate drept autorizații de pescuit emise în conformitate cu prezentul regulament dacă conțin cel puțin informațiile obligatorii în temeiul alineatului (2) din prezentul articol.

(4) Autorizația de pescuit menționată la alineatul (2) și licența de pescuit menționată la articolul 3 alineatul (2) din prezentul regulament pot apărea în același document.

(5) Fără a aduce atingere normelor speciale, navele de pescuit ale UE având o lungime totală sub 10 metri, care pescuiesc exclusiv în apele teritoriale ale statului lor membru de pavilion, trebuie scutite de obligația de a avea o autorizație de pescuit.

(6) Articolul 3 alineatele (2) și (5) din prezentul regulament se aplică mutatis mutandis.

Articolul 5

Lista autorizațiilor de pescuit

(1) Fără a aduce atingere normelor speciale, atunci când site-urile web menționate la articolul 114 din regulamentul privind controlul sunt operaționale, dar nu mai târziu de 1 ianuarie 2012, statele membre publică pe partea securizată a site-ului lor oficial lista cu navele lor de pescuit care au primit autorizațiile de pescuit menționate la articolul 7 din regulamentul privind controlul, înainte ca aceste autorizații să devină valabile. Statele membre actualizează lista în cazul oricăror modificări ale acesteia, înainte ca respectivele modificări să intre în vigoare.

(2) Pentru perioada 1 ianuarie 2011-31 decembrie 2011, statele membre trebuie să pună la dispoziția Comisiei, la cerere, o listă cu navele lor de pescuit care au primit autorizații de pescuit pentru 2011. Ele informează Comisia cu privire la orice modificări ale acestei liste înainte ca respectivele modificări să intre în vigoare.







CAPITOLUL III

Marcarea și identificarea navelor de pescuit ale UE și a uneltelor acestora







Secțiunea 1

Marcarea și identificarea navelor de pescuit

Articolul 6

Marcarea navelor de pescuit

Navele de pescuit ale UE trebuie marcate după cum urmează:

(a) litera (literele) portului sau circumscripției unde a fost înregistrată nava de pescuit a UE și numărul (numerele) de înmatriculare vor fi înscrise cu vopsea sau afișate pe ambele părți ale prorei, cât mai sus cu putință deasupra apei, astfel încât să fie ușor de văzut de pe mare și din aer, cu o culoare care să contrasteze cu cea a fondului pe care sunt scrise;

(b) în cazul navelor de pescuit ale UE având o lungime totală mai mare de 10 metri, dar mai mică de 17 metri, înălțimea literelor și a numerelor nu va fi mai mică de 25 de centimetri, cu o grosime a caracterului de cel puțin 4 centimetri. În cazul navelor de pescuit ale UE cu o lungime totală de 17 metri sau mai mult, înălțimea literelor și a numerelor nu va fi mai mică de 45 de centimetri, cu o grosime a caracterului de cel puțin 6 centimetri;

(c) statul membru de pavilion poate solicita ca indicativul de apel radio internațional (IRCS) sau literele și numerele de identificare externă să fie înscrise cu vopsea pe acoperișul timoneriei astfel încât să fie vizibile din aer, cu o culoare care să contrasteze cu fondul pe care sunt scrise;

(d) culorile contrastante vor fi albul și negrul;

(e) literele și numerele de identificare externă înscrise cu vopsea sau afișate pe nava UE nu pot fi îndepărtate, șterse, modificate, ilizibile, acoperite sau ascunse.

Articolul 7

Documente existente la bordul unei nave de pescuit a UE

(1) Comandantul unei nave de pescuit a UE care are o lungime totală de 10 metri sau mai mult va avea la bord documentele eliberate de autoritatea competentă din statul membru în care este înmatriculată nava, care conțin cel puțin următoarele informații referitoare la navă:

(a) denumirea, dacă este cazul;

(b) literele portului sau circumscripției unde a fost înmatriculată nava și numărul (numerele) de înmatriculare;

(c) indicativul de apel radio internațional, dacă există;

(d) numele și adresa proprietarului/proprietarilor și, dacă este cazul, ale navlositorului (navlositorilor);

(e) lungimea totală, puterea de propulsie a motorului, tonajul brut și, pentru navele de pescuit ale UE intrate în funcțiune după data de 1 ianuarie 1987, data intrării în funcțiune.

(2) În cazul navelor de pescuit având o lungime totală de peste 17 metri, care dispun de cale de depozitare a peștelui, comandantul trebuie să dețină la bord desene precise care să descrie respectivele cale și să indice inclusiv toate punctele de acces și capacitatea de stocare a acestora în metri cubi.

(3) Comandantul unei nave de pescuit a UE care are rezervoare cu apă de mare răcită sau refrigerată va păstra la bord un document actualizat care arată calibrarea rezervoarelor în metri cubi la un interval de 10 centimetri.

(4) Documentele menționate la alineatele (2) și (3) trebuie să fie certificate de autoritatea competentă a statului membru de pavilion. Orice modificare a caracteristicilor cuprinse în documentele menționate la alineatele (1)-(3) trebuie certificată de către autoritatea competentă a statului membru de pavilion.

(5) Documentele menționate la prezentul articol trebuie prezentate pentru control și inspecție la cererea funcționarilor de resort.







Secțiunea 2

Marcarea și identificareea uneltelor și ambarcațiunilor de pescuit

Articolul 8

Marcarea ambarcațiunilor și a dispozitivelor de atragere a peștilor

Orice ambarcațiune transportată la bordul navelor de pescuit ale UE și dispozitivele de atragere a peștilor trebuie marcate cu literele și numerele de identificare externă ale navei de pescuit a UE de care aparțin.

Articolul 9

Norme generale pentru unelte pasive și traule cu ramă

(1) Dispozițiile articolelor 9-12 din prezentul regulament se aplică navelor de pescuit ale UE care își desfășoară activitatea în apele UE, iar dispozițiile articolelor 13-17 din prezentul regulament se aplică navelor care își desfășoară activitatea în apele UE în afara celor 12 mile marine măsurate de la liniile de bază ale statelor membre de coastă.

(2) În apele UE definite la alineatul (1) se interzice realizarea de activități de pescuit cu unelte pasive, geamanduri și traule cu ramă care nu sunt marcate și identificabile în conformitate cu dispozițiile articolelor 10-17 din prezentul regulament.

(3) În apele UE definite la alineatul (1) se interzice deținerea la bordul navei:

(a) a ramelor traulelor cu ramă care nu au înscrise literele și numerele de identificare externă în conformitate cu articolul 10 din prezentul regulament;

(b) a uneltelor pasive care nu sunt etichetate în conformitate cu articolul 11 alineatul (2) din prezentul regulament;

(c) a geamandurilor care nu sunt marcate în conformitate cu articolul 13 alineatul (2) din prezentul regulament.

Articolul 10

Norme privind traulele cu ramă

Comandantul unei nave de pescuit a UE sau reprezentantul acestuia se asigură că fiecare traul cu ramă asamblat care este transportat la bord sau utilizat pentru pescuit indică în mod clar pe ramele fiecărui ansamblu de traule cu rame literele și numerele de identificare externă ale respectivei nave de pescuit.

Articolul 11

Norme privind uneltele pasive

(1) Comandantul unei nave de pescuit a UE sau reprezentantul acestuia se asigură că fiecare unealtă pasivă transportată la bord sau utilizată pentru pescuit este marcată și identificabilă în mod clar în conformitate cu dispozițiile prezentului articol.

(2) Fiecare unealtă pasivă utilizată pentru pescuit indică în permanență literele și numerele de identificare externă afișate pe coca navei de pescuit de care aparține:

(a) pentru năvoade, pe o etichetă atașată pe prima linie superioară;

(b) pentru undițe și paragate, pe o etichetă dispusă pe punctul de contact cu geamandura de acostare;

(c) pentru vârșe și capcane, pe o etichetă aplicată pe frânghia de legare;

(d) pentru un echipament pentru pescuitul pasiv care se întinde pe mai mult de o milă marină, pe etichete atașate, conform literelor (a), (b) și (c), la intervale regulate care să nu depășească o milă marină, astfel încât nici o parte a echipamentului pentru pescuitul pasiv care depășește o milă marină să nu rămână nemarcată.

Articolul 12

Norme privind etichetele

(1) Fiecare etichetă trebuie:

(a) să fie realizată din material durabil;

(b) să se fixeze bine pe echipamentul de pescuit;

(c) să aibă lățimea de cel puțin 65 de milimetri;

(d) să aibă lungimea de cel puțin 75 de milimetri.

(2) Eticheta nu poate fi îndepărtată, ștearsă, modificată, ilizibilă, acoperită sau ascunsă.

Articolul 13

Norme privind geamandurile

(1) Comandantul unei nave de pescuit a UE sau reprezentantul acestuia se asigură că pe fiecare unealtă pasivă de pescuit sunt fixate două geamanduri de marcare de la extremități și două geamanduri de marcare intermediare, echipate în conformitate cu anexa IV, și că acestea sunt dispuse în conformitate cu dispozițiile prezentei secțiuni.

(2) Fiecare geamandură de marcare de la extremități și fiecare geamandură intermediară poartă literele și numerele de identificare externă indicate pe coca navei de pescuit a UE de care aparține și care dispune de astfel de geamanduri, după cum urmează:

(a) literele și numerele sunt indicate la o înălțime cât mai mare deasupra apei, astfel încât să fie în mod clar vizibile;

(b) literele și numerele au o culoare care contrastează cu suprafața pe care sunt afișate.

(3) Literele și numerele indicate pe geamandura de marcare nu pot fi șterse, modificate sau lăsate să devină ilizibile.

Articolul 14

Norme privind parâmele

(1) Parâmele care leagă geamandurile de uneltele pasive sunt fabricate din material submersibil sau sunt prevăzute cu un lest.

(2) Parâmele care leagă geamandurile de marcare de la extremitățile fiecărei unelte se fixează la extremitățile respectivei unelte.

Articolul 15

Norme privind geamandurile de marcare de la extremități

(1) Geamandurile de marcare de la extremități trebuie dispuse astfel încât să facă posibilă localizarea fiecărei extremități a uneltei de pescuit în orice moment.

(2) Catargul fiecărei geamanduri de marcare de la extremități trebuie să aibă o înălțime de cel puțin 1 metru deasupra nivelului mării, măsurată între vârful flotorului și bordura inferioară a fanionului plasat cel mai jos.

(3) Geamandurile de marcare de la extremități trebuie să fie colorate, dar nu pot fi de culoare roșie sau verde.

(4) Fiecare geamandură de marcare de la extremități conține:

(a) unul sau două fanioane dreptunghiulare; în cazul în care sunt necesare două fanioane pentru aceeași geamandură, distanța dintre ele trebuie să fie de cel puțin 20 de centimetri; fanioanele care indică extremitățile aceleiași unelte trebuie să fie de aceeași culoare, însă nu albe, și de aceeași dimensiune;

(b) unul sau două felinare de culoare galbenă, care se aprind o dată la cinci secunde (F1 Y 5s) și sunt vizibile de la o distanță de cel puțin două mile marine.

(5) Fiecare geamandură de marcare de la extremități poate include un semnal așezat în partea superioară a geamandurii, dispunând de una sau două benzi luminoase în dungi, care să nu fie nici roșii, nici verzi și să aibă lățimea de cel puțin 6 centimetri.

Articolul 16

Norme privind fixarea geamandurilor de marcare de la extremități

(1) Geamandurile de marcare de la extremități se fixează pe unealta pasivă în modul următor:

(a) geamandura din sectorul vestic (care reprezintă semicercul de busolă care se întinde de la sud pe direcția vest până la nord, inclusiv) este echipată cu două fanioane, două benzi luminoase în dungi, două felinare și o etichetă conformă cu articolul 12 din prezentul regulament;

(b) geamandura din sectorul estic (care reprezintă semicercul de busolă care se întinde de la nord prin est până la sud inclusiv) este echipată cu un fanion, o bandă luminoasă în dungi, un felinar și o etichetă conformă cu articolul 12 din prezentul regulament.

(2) Eticheta conține informațiile specificate la articolul 13 alineatul (2) din prezentul regulament.

Articolul 17

Geamandurile de marcare intermediare

(1) Geamandurile de marcare intermediare se fixează pe uneltele pasive cu o lungime mai mare de cinci mile marine, după cum urmează:

(a) geamandurile de marcare intermediare sunt dispuse la distanțe de cel mult cinci mile marine, astfel încât nicio parte a uneltelor care se desfășoară pe cinci mile marine sau mai mult să nu rămână nemarcată;

(b) geamandurile de marcare intermediare trebuie să fie echipate cu un felinar de culoare galbenă, care să se aprindă o dată la cinci secunde (F1 Y 5s) și să fie vizibil de la o distanță de cel puțin două mile marine. Ele trebuie să aibă aceleași caracteristici ca cele ale geamandurii de marcare de la extremități din sectorul estic, cu excepția faptului că fanionul este alb.

(2) Prin derogare de la alineatul (1), în Marea Baltică geamandurile de marcare intermediare se fixează pe uneltele pasive care se desfășoară pe o milă marină sau mai mult. Geamandurile de marcare intermediare sunt dispuse la distanțe de cel mult o milă marină, astfel încât nicio parte a uneltelor care se extinde pe o milă marină sau mai mult să nu rămână nemarcată.

Geamandurile de marcare intermediare trebuie să aibă aceleași caracteristici ca și geamandurile de marcare de la extremități aflate în sectorul estic, cu următoarele excepții:

(a) fanioanele trebuie să fie de culoare albă;

(b) fiecare a cincea geamandură de marcare intermediară trebuie să fie echipată cu un reflector radar al cărui ecou să poată fi detectat de la o distanță de cel puțin două mile marine.







CAPITOLUL IV

Sistemul de monitorizare a navelor

Articolul 18

Cerința privind dispozitivele de urmărire prin satelit aflate la bordul navelor de pescuit ale UE

(1) Fără a aduce atingere articolului 25 alineatul (3) din prezentul regulament, o navă de pescuit a UE care intră sub incidența sistemului de monitorizare a navelor nu este autorizată să plece dintr-un port fără un dispozitiv de urmărire prin satelit instalat la bord, în stare perfectă de funcționare.

(2) Atunci când o navă de pescuit a UE se află într-un port, dispozitivul de urmărire prin satelit poate fi închis doar în cazul în care:

(a) s-a trimis o notificare prealabilă în acest sens centrului de monitorizare a pescuitului (CMP) din statul membru de pavilion, precum și CMP din statul membru de coastă; și

(b) raportul următor arată că nava de pescuit a UE nu și-a schimbat poziția față de raportul precedent.

Autoritățile competente din statul membru de pavilion pot autoriza înlocuirea notificării prealabile menționate la litera (a) cu un mesaj VMS automat sau cu o alarmă automată generată de sistem, indicând că nava de pescuit a UE se află într-o zonă geografică predefinită a unui port.

(3) Prezentul capitol nu se aplică navelor de pescuit ale UE utilizate exclusiv pentru acvacultură.

Articolul 19

Caracteristicile dispozitivelor de urmărire prin satelit

(1) Dispozitivele de urmărire prin satelit instalate la bordul navelor de pescuit ale UE asigură transmiterea automată către CMP din statul membru de pavilion, la intervale regulate, a datelor privind:

(a) identificarea navei de pescuit;

(b) poziția geografică cea mai recentă a navei de pescuit, cu o eroare a poziției mai mică de 500 de metri și cu un interval de încredere de 99 %;

(c) data și ora determinării poziției menționate a navei de pescuit [în timp universal coordonat (UTC)] și

(d) viteza instantanee și ruta navei de pescuit.

(2) Statele membre se asigură că dispozitivele de urmărire prin satelit sunt protejate împotriva introducerii sau transmiterii de poziții false și că nu pot fi modificate manual.

Articolul 20

Responsabilitatea comandanților în ceea ce privește dispozitivele de urmărire prin satelit

(1) Comandanții unei nave de pescuit a UE se asigură că dispozitivele de urmărire prin satelit sunt pe deplin funcționale în orice moment și că datele menționate la articolul 19 alineatul (1) din prezentul regulament sunt efectiv transmise.

(2) Fără a aduce atingere articolului 26 alineatul (1) din prezentul regulament, comandantul unei nave de pescuit a UE trebuie mai ales să se asigure că:

(a) nu există nicio posibilitate de modificare a datelor;

(b) antena sau antenele conectate la dispozitivele de urmărire prin satelit nu sunt obstrucționate, deconectate sau blocate în vreun fel;

(c) nu există niciun fel de întreruperi ale alimentării cu energie a dispozitivelor de urmărire prin satelit; și

(d) dispozitivul de urmărire prin satelit nu este scos de pe nava de pescuit.

(3) Se interzice distrugerea, deteriorarea, scoaterea din funcțiune sau orice acțiune care ar aduce atingere funcționării dispozitivului de urmărire prin satelit, cu excepția cazului în care autoritățile competente din statul membru de pavilion au autorizat repararea sau înlocuirea acestuia.

Articolul 21

Măsuri de control pe care trebuie să le adopte statele membre de pavilion

Fiecare stat membru de pavilion asigură monitorizarea și controlul continuu și sistematic al preciziei datelor menționate la articolul 19 din prezentul regulament și acționează prompt ori de câte ori se constată date incorecte sau incomplete.

Articolul 22

Frecvența transmiterii datelor

(1) Fiecare stat membru se asigură că CMP primește, cel puțin o dată la două ore, prin sistemul VMS, informațiile menționate la articolul 19 din prezentul regulament cu privire la navele sale de pescuit. CMP poate solicita transmiterea informațiilor la intervale mai mici de timp.

(2) CMP trebuie să aibă capacitatea de a identifica poziția reală a fiecăreia dintre navele sale.

Articolul 23

Monitorizarea intrării în anumite zone și a ieșirii din acestea

Fiecare stat membru se asigură că, prin intermediul informațiilor VMS, propriul CMP monitorizează data și ora la care navele de pescuit ale respectivului stat membru intră sau ies din:

(a) oricare dintre zonele maritime în care se aplică normele specifice privind accesul la ape și resurse;

(b) zonele în care pescuitul este restricționat, menționate la articolul 50 din regulamentul privind controlul;

(c) zonele reglementate de organizațiile regionale de gestionare a pescuitului la care Uniunea Europeană sau unele state membre sunt părți;

(d) apele aflate sub suveranitatea sau jurisdicția unei țări terțe.

Articolul 24

Transmiterea datelor către statele membre de coastă

(1) VMS stabilit de fiecare stat membru garantează transmiterea automată către CMP dintr-un stat membru de coastă a datelor care trebuie furnizate în conformitate cu articolul 19 din prezentul regulament privind navele de pescuit ale statului membru respectiv, atât timp cât acestea se află în apele statului membru de coastă respectiv. Transmiterea datelor menționate se realizează simultan cu transmiterea către CMP din statul membru de pavilion și respectă formatul stabilit în anexa V.

(2) Statele membre de coastă care asigură monitorizarea comună a unei zone pot să definească o destinație comună pentru transmiterea datelor care trebuie furnizate în conformitate cu articolul 19 din prezentul regulament. Statele membre informează Comisia și celelalte state membre cu privire la aceasta.

(3) Fiecare stat membru transmite celorlalte state membre și Comisiei o listă completă cu coordonatele de latitudine și longitudine care delimitează zona economică exclusivă sau zona de pescuit exclusivă a acestuia, într-un format pe cât posibil electronic, compatibil cu sistemul geodezic mondial din 1984 (WGS 84). De asemenea, statul membru comunică celorlalte state membre și Comisiei toate modificările acestor coordonate. Statele membre pot publica această listă și pe site-urile menționate la articolul 115 din regulamentul privind controlul.

(4) Statele membre garantează coordonarea efectivă între autoritățile lor competente în ceea ce privește transmiterea datelor VMS în conformitate cu articolul 9 alineatul (3) din regulamentul privind controlul, inclusiv prin instituirea de proceduri clare și bine documentate în acest scop.

Articolul 25

Defecțiunea tehnică sau nefuncționarea dispozitivului de urmărire prin satelit

(1) În eventualitatea unei defecțiuni tehnice sau a nefuncționării unui dispozitiv de urmărire prin satelit instalat la bordul unei nave de pescuit a UE, comandantul sau reprezentantul acestuia comunică CMP din statul membru de pavilion, din patru în patru ore, începând din momentul detectării problemei sau din momentul în care a fost informat în conformitate cu alineatul (4) sau cu articolul 26 alineatul (1) din prezentul regulament, poziția geografică actualizată a navei de pescuit prin mijloacele de telecomunicații adecvate. Statele membre decid asupra mijloacelor de telecomunicații care trebuie utilizate și le precizează pe site-ul web menționat la articolul 115 din regulamentul privind controlul.

(2) CMP din statul membru de pavilion introduce pozițiile geografice menționate la alineatul (1) în baza de date a VMS, de îndată ce le primește. Datele introduse manual în VMS trebuie să se distingă în mod clar de mesajele automate în baza de date. Dacă este cazul, aceste date VMS introduse manual trebuie transmise fără întârziere statelor membre de coastă.

(3) În urma unei defecțiuni tehnice sau a nefuncționării dispozitivului de urmărire prin satelit, o navă de pescuit a UE nu poate părăsi portul decât atunci când dispozitivul de urmărire prin satelit instalat la bordul său este în stare perfectă de funcționare conform autorităților competente din statul de pavilion. Prin derogare de la această regulă, CMP din statul membru de pavilion poate autoriza plecarea navelor sale de pescuit din port cu un dispozitiv de urmărire prin satelit defect în vederea reparării sau înlocuirii acestuia.

(4) Autoritățile competente din statul membru de pavilion sau, dacă este cazul, din statul membru de coastă trebuie să încerce să informeze comandantul, persoana responsabilă pentru navă sau reprezentantul acestora atunci când dispozitivul de urmărire prin satelit instalat la bordul navei de pescuit a UE pare să fie defect sau să nu fie în stare perfectă de funcționare.

(5) Îndepărtarea dispozitivului de urmărire prin satelit în vederea reparării sau înlocuirii acestuia se supune aprobării autorităților competente din statul membru de pavilion.

Articolul 26

Nerecepționarea datelor

(1) În cazul în care CMP dintr-un stat membru de pavilion nu primește transmisiile de date în conformitate cu articolul 22 sau cu articolul 25 alineatul (1) din prezentul regulament timp de patru ore consecutiv, acesta informează neîntârziat comandantul sau operatorul navei de pescuit a UE sau reprezentantul (reprezentanții) acestora cu privire la acest lucru. În cazul în care, pentru o anumită navă de pescuit a UE, această situație se repetă mai mult de trei ori pe parcursul unui an calendaristic, statul membru de pavilion asigură verificarea minuțioasă a dispozitivului de urmărire prin satelit instalat pe nava respectivă. Statul membru de pavilion procedează la investigarea chestiunii pentru a stabili dacă nu s-au produs modificări în dispozitivul respectiv. Prin derogare de la articolul 20 alineatul (2) litera (d) din prezentul regulament, această investigație ar putea să includă îndepărtarea dispozitivului respectiv pentru examinare.

(2) În cazul în care CMP dintr-un stat membru de pavilion nu primește timp de douăsprezece ore transmisiile de date în conformitate cu articolul 22 sau cu articolul 25 alineatul (1) din prezentul regulament, iar ultima poziție comunicată a fost din apele unui alt stat membru, acesta informează CMP din respectivul stat membru de coastă cu privire la aceasta, de îndată ce este posibil.

(3) În cazul în care autoritățile competente ale unui stat membru de coastă constată prezența unei nave de pescuit a UE în apele acestuia și nu au primit datele în conformitate cu articolul 24 alineatul (1) sau cu articolul 25 alineatul (2) din prezentul regulament, acestea informează comandantul navei de pescuit și CMP din statul membru de pavilion cu privire la aceasta.

Articolul 27

Monitorizarea și înregistrarea activităților de pescuit

(1) Statele membre utilizează datele primite în conformitate cu articolul 22, articolul 24 alineatul (1) și articolul 25 din prezentul regulament pentru monitorizarea eficientă a activităților navelor de pescuit.

(2) Statele membre:

(a) se asigură că datele primite în conformitate cu prezentul capitol sunt înregistrate în format electronic și stocate în siguranță în baze de date computerizate pentru o perioadă de cel puțin trei ani;

(b) iau măsurile necesare pentru a garanta că datele respective sunt utilizate exclusiv în scopuri oficiale; și

(c) iau toate măsurile tehnice necesare pentru a proteja datele în cauză împotriva distrugerii accidentale sau ilicite, pierderii accidentale, deteriorării, distribuirii sau consultării neautorizate.

Articolul 28

Accesul Comisiei la date

Comisia poate solicita statelor membre, în conformitate cu articolul 111 alineatul (1) litera (a) din regulamentul privind controlul, să garanteze transmiterea automată către Comisie sau către organismul desemnat de aceasta a datelor care trebuie furnizate în conformitate cu articolul 19 din prezentul regulament cu privire la un anumit grup de nave de pescuit și pentru o anumită perioadă. Transmiterea datelor menționate se realizează simultan cu primirea lor de către CMP din statul membru de pavilion și respectă formatul stabilit în anexa V.







TITLUL III

CONTROLUL PESCUITULUI







CAPITOLUL I

Jurnalul de pescuit, declarația de transbordare și declarația de debarcare pe suport de hârtie







Secțiunea 1

Completarea și transmiterea jurnalului de pescuit, a declarației de debarcare și a declarației de transbordare pe suport de hârtie

Articolul 29

Navele de pescuit ale UE care trebuie să completeze și să transmită un jurnal de pescuit și o declarație de transbordare/debarcare pe suport de hârtie

(1) Fără a aduce atingere dispozițiilor specifice din planurile multianuale, comandantul unei nave de pescuit a UE având o lungime totală de 10 metri sau mai mult, care nu este obligat să completeze și să transmită pe cale electronică datele din jurnalul de pescuit, declarațiile de transbordare și declarațiile de debarcare trebuie să completeze și să prezinte datele din jurnalul de pescuit, declarațiile de transbordare și cele de debarcare, menționate la articolele 14, 21 și 23 din regulamentul privind controlul, pe suport de hârtie. Aceste declarații de transbordare și de debarcare se pot completa și transmite de reprezentantul comandantului, în numele acestuia.

(2) Obligația de a completa și de a transmite datele din jurnalul de pescuit, declarațiile de transbordare și cele de debarcare pe suport de hârtie se aplică, de asemenea, și navelor de pescuit ale UE a căror lungime totală nu depășește 10 metri, atunci când statul membru de pavilion de care aparțin impune obligația de a ține un jurnal de pescuit și de a prezenta declarații de transbordare și/sau de debarcare în conformitate cu articolul 16 alineatul (3) și cu articolul 25 alineatul (3) din regulamentul privind controlul.

Articolul 30

Modele de jurnale de pescuit, declarații de transbordare și declarații de debarcare pe suport de hârtie

(1) Pentru toate zonele de pescuit, cu excepția subzonei NAFO 1 și a diviziunilor ICES V(a) și XIV, jurnalul de pescuit, declarația de transbordare și declarația de debarcare pe suport de hârtie trebuie completate și transmise de către comandanții navelor de pescuit ale UE în conformitate cu modelul din anexa VI. Cu toate acestea, modelul care figurează în anexa VII poate fi utilizat pentru operațiunile de pescuit realizate exclusiv în Marea Mediterană de către comandanții navelor de pescuit ale UE care nu sunt obligați să transmită pe cale electronică datele din jurnalul de pescuit, din declarația de transbordare și din declarația de debarcare și care întreprind campanii de pescuit de o zi într-o singură zonă de pescuit.

(2) Pentru subzona NAFO 1 și diviziunile ICES V(a) și XIV se utilizează formatul care figurează în anexa VIII pentru jurnalul de pescuit pe suport de hârtie, iar pentru declarațiile de transbordare și cele de debarcare se utilizează formatul din anexa IX.

(3) Jurnalul de pescuit, declarația de transbordare și declarația de debarcare pe suport de hârtie, după modelul din anexele VI și VII, se completează în conformitate cu alineatul (1) și articolul 31 din prezentul regulament, atunci când aceste nave de pescuit ale UE desfășoară activități de pescuit în apele unei țări terțe, în apele reglementate de o organizație regională de gestionare a pescuitului sau în ape din afara UE nereglementate de o organizație regională de gestionare a pescuitului, cu excepția cazului în care respectiva țară terță sau normele respectivei organizații regionale de gestionare a pescuitului impun în mod explicit completarea și transmiterea unui alt tip de jurnal de pescuit, de declarație de transbordare sau de declarație de debarcare. Dacă țara terță nu menționează un anumit tip de jurnal de pescuit, însă impune utilizarea unor informații diferite de cele cerute de Uniunea Europeană, aceste informații trebuie și ele înregistrate.

(4) Statele membre pot continua să utilizeze jurnalul de pescuit pe suport de hârtie, în conformitate cu regulamentul (CEE) nr. 2807/83, în cazul navelor de pescuit ale UE care nu sunt supuse obligației de a completa și transmite datele din jurnalul de pescuit pe suport electronic, conform articolului 15 din regulamentul privind controlul, până la epuizarea stocurilor de jurnale de pescuit pe suport de hârtie.

Articolul 31

Instrucțiuni de completare și transmitere a jurnalelor de pescuit, a declarațiilor de transbordare și a declarațiilor de debarcare pe suport de hârtie

(1) Jurnalul de pescuit, declarația de transbordare și declarația de debarcare pe suport de hârtie trebuie completate și transmise în conformitate cu instrucțiunile din anexa X.

(2) În cazul în care instrucțiunile din anexa X prevăd că aplicarea unei reguli este opțională, statul membru de pavilion poate transforma regula respectivă în regulă obligatorie.

(3) Toate mențiunile din jurnalul de pescuit, declarația de transbordare sau declarația de debarcare trebuie să fie lizibile și indelebile. Nicio mențiune nu poate fi ștearsă sau modificată. În caz de eroare, mențiunea incorectă se șterge cu o singură linie, după care se înscrie noua mențiune însoțită de parafa comandantului. Parafa comandantului trebuie să figureze în dreptul fiecărei linii.

(4) Comandantul navei de pescuit a UE sau reprezentantul acestuia, în cazul declarațiilor de transbordare și de debarcare, certifică, cu ajutorul inițialelor sau al semnăturii sale, faptul că mențiunile din jurnalul de pescuit, declarația de transbordare și declarația de debarcare sunt corecte.

Articolul 32

Termene limită pentru transmiterea jurnalului de pescuit, a declarației de debarcare și a declarației de transbordare pe suport de hârtie

(1) Atunci când o navă de pescuit a UE a efectuat o debarcare într-un port sau o transbordare într-un port sau într-un loc apropiat de țărmul statului membru de pavilion de care aparține, comandantul său trebuie să transmită autorităților competente din statul membru în cauză originalul (originalele) jurnalului de pescuit, al declarației de transbordare și al declarației de debarcare cât mai repede posibil și în termen de cel mult 48 de ore de la încheierea transbordării sau debarcării. Originalul (originalele) acestor declarații de transbordare și de debarcare se poate (se pot) transmite și de reprezentantul comandantului, în numele acestuia.

(2) În cazul în care după o campanie de pescuit nu se efectuează nicio debarcare, comandantul transmite originalul (originalele) jurnalului de pescuit și al (ale) declarației de transbordare cât mai repede posibil și cel târziu într-un interval de 48 de ore de la sosirea în port. Originalul (originalele) acestei declarații de transbordare se poate (se pot) transmite și de reprezentantul comandantului, în numele acestuia.

(3) Atunci când o navă de pescuit a UE a efectuat o transbordare într-un port sau într-un loc apropiat de țărm sau o debarcare într-un port al unui stat membru, altul decât statul membru de pavilion de care aparține, autorităților competente din statul membru în care are loc transbordarea sau debarcarea trebuie să li se transmită prima copie (primele copii) a (ale) jurnalului de pescuit, a declarației de transbordare și a declarației de debarcare cât mai repede posibil și în termen de cel mult 48 de ore de la transbordare sau debarcare. Originalul (originalele) jurnalului de pescuit, al declarației de transbordare și al declarației de debarcare se transmite cât mai repede posibil și în termen de cel mult 48 de ore de la transbordare sau debarcare autorităților competente din statul membru de pavilion.

(4) Atunci când o navă de pescuit a UE a efectuat o debarcare într-un port sau în apele unei țări terțe sau în largul apelor unei țări terțe sau o transbordare într-un port dintr-o țară terță, autorităților competente din statul membru de pavilion trebuie să li se transmită originalul (originalele) jurnalului de pescuit, al declarației de transbordare și al declarației de debarcare cât mai repede posibil și în termen de cel mult 48 de ore de la transbordare sau debarcare.

(5) Atunci când o țară terță sau când normele unei organizații regionale de gestionare a pescuitului impun un alt tip de jurnal de pescuit, de declarație de transbordare sau de declarație de debarcare decât modelele care figurează în anexa VI, comandantul navei de pescuit a UE trebuie să transmită o copie a acelui document autorităților competente de care aparține cât mai repede posibil și în termen de cel mult 48 de ore de la transbordare sau debarcare.







Secțiunea 2

Norme specifice pentru jurnalul de pescuit pe suport de hârtie

Articolul 33

Completarea jurnalului de pescuit pe suport de hârtie

(1) Jurnalul de pescuit pe suport de hârtie trebuie completat cu toate informațiile obligatorii, chiar în lipsa capturilor:

(a) în fiecare zi, însă înainte de ora 24.00 și înainte de intrarea în port;

(b) atunci când se procedează la o inspecție în larg;

(c) în situațiile stabilite de legislația comunitară sau de către statul membru de pavilion.

(2) Trebuie completată o nouă linie în jurnalul de pescuit pe suport de hârtie:

(a) pentru fiecare zi în larg;

(b) atunci când se pescuiește într-o nouă diviziune ICES sau într-o nouă zonă de pescuit în aceeași zi;

(c) atunci când se introduc datele privind efortul de pescuit.

(3) Trebuie completată o nouă pagină în jurnalul de pescuit pe suport de hârtie:

(a) atunci când se folosește o altă unealtă sau o plasă ale cărei ochiuri sunt diferite de cele ale uneltei utilizate anterior;

(b) pentru orice operațiune de pescuit efectuată după o transbordare sau după o debarcare intermediară;

(c) dacă numărul de coloane este insuficient;

(d) la plecarea dintr-un port în care nu a avut loc o debarcare.

(4) La plecarea dintr-un port sau în urma încheierii unei operațiuni de transbordare, atunci când capturile rămân la bordul navei, cantitățile din fiecare specie trebuie indicate pe o nouă pagină din jurnalul de pescuit.

(5) Se aplică codurile furnizate în anexa XI pentru a indica, la rubricile adecvate ale jurnalului de pescuit pe suport de hârtie, uneltele de pescuit utilizate.







Secțiunea 3

Norme specifice pentru declarația de transbordare și declarația de debarcare pe suport de hârtie

Articolul 34

Înmânarea unei declarații de transbordare pe suport de hârtie

(1) În cazul unei operațiuni de transbordare efectuate între două nave de pescuit ale UE, la încheierea operațiunii de transbordare, comandantul navei de pescuit sau reprezentantul acestuia trebuie să înmâneze o copie a declarației de transbordare pentru nava sa comandantului navei de destinație sau reprezentantului acestuia. Comandantul navei de destinație sau reprezentantul acestuia trebuie de asemenea, la încheierea operațiunii de transbordare, să înmâneze o copie a declarației de transbordare pentru nava sa comandantului navei care efectuează transbordarea sau reprezentantului acestuia.

(2) Copiile menționate la alineatul (1) trebuie prezentate pentru control și inspecție la cererea unui funcționar de resort.

Articolul 35

Semnarea declarației de debarcare

Fiecare pagină a declarației de debarcare trebuie semnată înainte de transmitere de către comandant sau de reprezentantul acestuia.







CAPITOLUL II

Jurnalul de pescuit, declarația de debarcare și declarația de transbordare pe suport electronic







Secțiunea 1

Completarea și transmiterea datelor din jurnalul de pescuit, din declarația de debarcare și din declarația de transbordare pe suport electronic

Articolul 36

Obligația existenței unui sistem electronic de înregistrare și raportare la bordul navelor de pescuit ale UE

(1) Fără a aduce atingere articolului 39 alineatul (4) din prezentul regulament, navele de pescuit ale UE supuse obligației de a completa și transmite jurnalul de pescuit, declarația de transbordare și declarația de debarcare în conformitate cu articolele 15, 21 și 24 din regulamentul privind controlul nu vor fi autorizate să părăsească portul fără a avea instalat la bord un sistem electronic de înregistrare și raportare în stare perfectă de funcționare.

(2) Prezentul capitol nu se aplică navelor de pescuit ale UE utilizate exclusiv pentru acvacultură.

Articolul 37

Formatul pentru transmiterea datelor de la navele de pescuit ale UE către autoritatea competentă din propriul stat de pavilion

Statele membre vor decide asupra formatului care va trebui utilizat între navele de pescuit ale UE care arborează pavilionul acestor state și autoritățile lor competente pentru completarea și transmiterea datelor din jurnalul de pescuit, din declarația de transbordare și din declarația de debarcare care sunt menționate la articolele 15, 21 și 24 din regulamentul privind controlul.

Articolul 38

Mesaje de răspuns

(1) Pentru fiecare transmitere de date din jurnalul de pescuit și de date privind transbordarea, notificarea prealabilă și debarcarea se emit mesaje de răspuns către navele de pescuit ale UE. Mesajul de răspuns conține o confirmare de primire.

(2) Comandantul unei nave de pescuit a UE păstrează mesajul de răspuns până la sfârșitul campaniei de pescuit.

Articolul 39

Dispoziții în caz de defecțiune tehnică sau de nefuncționare a sistemelor electronice de înregistrare și raportare

(1) În eventualitatea unei defecțiuni tehnice sau a nefuncționării sistemului electronic de înregistrare și raportare instalat la bordul unei nave de pescuit a UE, începând din momentul detectării problemei sau din momentul în care a fost informat în conformitate cu articolul 40 alineatul (1) din prezentul regulament, comandantul navei de pescuit sau reprezentantul acestuia comunică autorităților competente din statul membru de pavilion, prin mijloacele de telecomunicații adecvate, în fiecare zi și nu mai târziu de ora 24.00, chiar și în lipsa capturilor, datele din jurnalul de pescuit, din declarația de transbordare și din declarația de debarcare. Statele membre decid asupra mijloacelor de telecomunicații care trebuie utilizate și le precizează pe site-ul web menționat la articolul 115 din regulamentul privind controlul.

(2) În eventualitatea unei defecțiuni tehnice sau a nefuncționării sistemului electronic de înregistrare și raportare, datele din jurnalul de pescuit și din declarația de transbordare se trimit, de asemenea:

(a) la solicitarea autorității competente a statului de pavilion;

(b) imediat după încheierea ultimei activități de pescuit sau a transbordării;

(c) înainte de intrarea în port;

(d) atunci când se procedează la o inspecție în larg;

(e) în situațiile stabilite de legislația comunitară sau de către statul de pavilion.

Datele din notificarea prealabilă și din declarația de debarcare trebuie transmise și în cazurile menționate la literele (a) și (e).

(3) Autoritățile competente din statul membru de pavilion introduc datele menționate la alineatul (1) în baza de date electronică de îndată ce le primesc.

(4) În urma unei defecțiuni tehnice sau a nefuncționării sistemului electronic de înregistrare și raportare, o navă de pescuit a UE nu poate părăsi portul înainte ca sistemul de înregistrare și raportare instalat la bordul său să fie pe deplin operațional, lucru care trebuie confirmat de către autoritățile competente din statul membru de pavilion, sau înainte de a primi o autorizare de părăsire a portului de la autoritățile competente din statul membru de pavilion. Statul membru de pavilion informează statul membru de coastă imediat ce a autorizat o navă aflată sub pavilionul său să plece dintr-un port aflat în statul membru de coastă cu un sistem electronic de înregistrare și raportare care nu funcționează.

(5) Îndepărtarea sistemului electronic de înregistrare și raportare în vederea reparării sau înlocuirii acestuia se supune aprobării autorităților competente din statul membru de pavilion.

Articolul 40

Nerecepționarea datelor

(1) În cazul în care autoritățile competente dintr-un stat membru de pavilion nu au primit datele transmise în conformitate cu articolele 15, 22 și 24 din regulamentul privind controlul, acestea notifică acest lucru, cât mai curând posibil, comandantului sau operatorului navei de pescuit a UE ori reprezentantului (reprezentanților) acestora. În cazul în care, pentru o anumită navă de pescuit a UE, această situație se repetă mai mult de trei ori pe parcursul unui an calendaristic, statul membru de pavilion asigură verificarea minuțioasă a sistemului electronic de înregistrare și raportare instalat pe nava respectivă. Statul membru de pavilion procedează la investigarea chestiunii, pentru a stabili motivul pentru care nu s-au primit datele, luând apoi măsurile necesare în această privință.

(2) În cazul în care autoritățile competente dintr-un stat membru de pavilion nu au primit datele transmise în conformitate cu articolele 15, 22 și 24 din regulamentul privind controlul, iar ultimele date privind poziția primite prin sistemul de monitorizare a navelor indicau poziția navei în apele unui stat membru de coastă, acestea informează fără întârziere autoritățile competente din respectivul stat membru de coastă cu privire la acest lucru.

(3) Comandantul sau operatorul navei de pescuit a UE ori reprezentantul acestora trimite autorităților competente din statul membru de pavilion toate datele care nu au fost încă transmise și pentru care s-a primit o astfel de notificare conform alineatului (1), imediat după primirea notificării.

Articolul 41

Deficiențe privind accesarea datelor

(1) Atunci când autoritățile competente dintr-un stat membru de coastă remarcă în apele lor teritoriale o navă de pescuit a UE dintr-un alt stat membru și nu pot accesa datele din jurnalul de pescuit sau cele referitoare la transbordare menționate la articolul 44 din prezentul regulament, acestea solicită autorităților competente din statul membru de pavilion să le asigure accesul la datele respective.

(2) În cazul în care nu i se asigură accesul menționat la alineatul (1) în termen de patru ore de la solicitare, statul membru de coastă informează statul membru de pavilion. La primirea notificării, statul membru de pavilion are obligația de a transmite fără întârziere statului membru de coastă datele solicitate, prin orice mijloace electronice aflate la dispoziție.

(3) În cazul în care statul membru de coastă nu primește datele menționate la alineatul (2), comandantul sau operatorul navei de pescuit a UE ori reprezentantul acestora transmite datele și o copie a mesajului de răspuns menționat la articolul 38 din prezentul regulament autorităților competente din statul membru de coastă la cererea acestora și prin orice mijloace disponibile, dacă se poate electronice. Statele membre decid asupra mijloacelor care trebuie utilizate și le precizează pe site-ul web menționat la articolul 115 din regulamentul privind controlul.

(4) În cazul în care comandantul sau operatorul navei de pescuit a UE ori reprezentantul acestora nu poate furniza autorităților competente din statul membru de coastă o copie a mesajului de răspuns menționat la articolul 38 din prezentul regulament, activitățile de pescuit ale navei în cauză în apele statului membru de coastă sunt interzise până în momentul în care comandantul, proprietarul navei de pescuit sau reprezentantul acestuia furnizează autorităților o copie a mesajului de răspuns sau a informațiilor menționate la articolul 14 alineatul (1) din regulamentul privind controlul.

Articolul 42

Date privind funcționarea sistemului electronic de înregistrare și raportare

(1) Statele membre mențin baze de date privind funcționarea sistemului lor electronic de înregistrare și raportare. Aceste baze de date trebuie să conțină și să fie capabile să genereze automat cel puțin următoarele informații:

(a) lista propriilor nave de pescuit ale căror sisteme electronice de înregistrare și raportare au suferit defecțiuni tehnice sau au avut întreruperi în funcționare;

(b) numărul navelor care nu au efectuat zilnic transmisiuni electronice de date din jurnalul de pescuit și numărul mediu de transmisiuni electronice de date din jurnalul de pescuit primite de la fiecare navă în parte, defalcate pe stat membru de pavilion;

(c) numărul de declarații de transbordare, de declarații de debarcare, de declarații de primire și de note de vânzare primite, defalcate pe stat membru de pavilion.

(2) Rezumatele informațiilor generate conform alineatului (1) se trimit Comisiei la cererea acesteia. Aceste informații pot fi publicate, de asemenea, pe site-ul web securizat în formatul și la intervalele de timp decise de Comisie după consultarea statelor membre.

Articolul 43

Formatul pentru schimbul de informații între state membre

(1) Informațiile menționate în prezenta secțiune fac obiectul schimburilor dintre statele membre, utilizându-se formatul stabilit în anexa XII din care trebuie derivat limbajul XML (extensible mark-up language). Standardul XML care trebuie utilizat pentru toate schimburile de date electronice dintre statele membre și dintre statele membre, Comisie și organismul desemnat de aceasta va fi decis de Comisie după consultarea statelor membre.

(2) Modificările formatului menționat la alineatul (1) se vor identifica în mod clar și se va marca data la care formatul a fost actualizat. Aceste modificări intră în vigoare cel mai devreme după șase luni din momentul în care au fost decise.

(3) Atunci când un stat membru primește informații pe cale electronică de la un alt stat membru, acesta trebuie să se asigure că se emite un mesaj de răspuns către autoritățile competente din acel stat membru. Mesajul de răspuns conține o confirmare de primire.

(4) Datele din anexa XII pe care comandanții au obligația să le înregistreze în jurnalul de pescuit conform normelor UE sunt, de asemenea, obligatorii în schimburile dintre statele membre.

Articolul 44

Accesul la date

(1) Statele membre de pavilion asigură schimbul electronic de informații menționat la articolul 111 alineatul (1) din regulamentul privind controlul în timp real, cu statele membre de coastă cu privire la datele din jurnalele de pescuit, din declarațiile de transbordare, din notificările prealabile și din declarațiile de debarcare ale navelor lor de pescuit, atunci când navele respective efectuează activități de pescuit în apele aflate sub suveranitatea sau jurisdicția statelor membre de coastă în cauză sau când intră în porturi ale acestora.

(2) Fără a aduce atingere alineatului (1), un stat membru de pavilion poate asigura, la cerere, schimbul electronic de informații în timp real menționat la articolul 111 alineatul (1) din regulamentul privind controlul, cu privire la datele din jurnalele de pescuit și din declarațiile de transbordare ale navelor sale de pescuit, cu un stat membru care realizează, în conformitate cu articolul 80 din regulamentul privind controlul, inspecții ale navelor de pescuit ale unui alt stat membru în apele UE aflate în afara apelor statului membru solicitant, în ape internaționale sau în ape ale unor țări terțe.

(3) Datele menționate la alineatele (1) și (2) referitoare la ultimele douăsprezece luni trebuie furnizate de statul membru de pavilion, la cerere.

(4) Datele menționate la alineatul (1) cuprind cel puțin datele de la ultima plecare din port până în momentul terminării debarcării capturii. Datele menționate la alineatul (2) cuprind cel puțin datele de la ultima plecare din port până în momentul cererii. Datele menționate la alineatele (1) și (2) aferente campaniilor de pescuit din ultimele 12 luni sunt transmise la cerere.

(5) Comandantul unei nave de pescuit a UE trebuie să dispună în orice moment de un acces securizat la informațiile electronice din jurnalul de pescuit, declarația de transbordare și declarația de debarcare proprii care sunt stocate în baza de date a statului membru de pavilion.

(6) În cadrul unui plan de desfășurare comun sau al altor activități comune de inspecție convenite de comun acord, un stat membru de coastă acordă unei nave de patrulare a altui stat membru, prin intermediul CMP al respectivului stat membru, acces online la propria bază de date conținând informațiile din jurnalul de pescuit, din declarația de transbordare, din notificarea prealabilă și din declarația de debarcare.

Articolul 45

Schimbul de date între statele membre

(1) Accesul la datele menționate la articolul 44 din prezentul regulament se face fără întrerupere prin intermediul unei conexiuni internet securizate.

(2) Statele membre fac schimb de informații tehnice relevante pentru a garanta accesul reciproc la datele din jurnalul de pescuit electronic, din declarația de transbordare și din declarația de debarcare, precum și schimbul acestor date.

(3) Statele membre:

(a) se asigură că datele primite în conformitate cu prezentul capitol sunt înregistrate în format electronic și stocate în siguranță în bazele de date computerizate pentru o perioadă de cel puțin trei ani;

(b) iau măsurile necesare pentru a garanta că datele respective sunt utilizate exclusiv în scopuri oficiale; și

(c) iau toate măsurile tehnice necesare pentru a proteja datele în cauză împotriva distrugerii accidentale sau ilicite, pierderii accidentale, deteriorării, distribuirii sau consultării neautorizate.

Articolul 46

Autoritatea unică

(1) În fiecare stat membru, autoritatea unică menționată la articolul 5 alineatul (5) din regulamentul privind controlul este responsabilă de transmiterea, primirea, administrarea și prelucrarea tuturor datelor la care se face referire în prezentul capitol.

(2) Statele membre își transmit reciproc datele de contact ale autorităților menționate la alineatul (1) și informează în acest sens Comisia și organismul desemnat de aceasta în termen de trei luni de la intrarea în vigoare a prezentului regulament.

(3) Orice modificare a informațiilor menționate la alineatele (1) și (2) se comunică fără întârziere Comisiei, organismului desemnat de aceasta și celorlalte state membre, înainte ca respectivele modificări să intre în vigoare.







Secțiunea 2

Norme specifice pentru jurnalul de pescuit pe suport electronic

Articolul 47

Frecvența transmiterii datelor

(1) Când se află în larg, comandantul unei nave de pescuit a UE transmite informațiile din jurnalul de pescuit electronic autorităților competente din statul membru de pavilion cel puțin o dată pe zi, cel târziu la ora 24:00, chiar și în situația în care în ziua respectivă nu au existat capturi. De asemenea, comandantul transmite datele:

(a) la solicitarea autorității competente a statului membru de pavilion;

(b) imediat după încheierea ultimei activități de pescuit;

(c) înainte de intrarea în port;

(d) atunci când se procedează la o inspecție în larg;

(e) în situațiile stabilite de legislația UE sau de către statul de pavilion.

În cazul în care activitatea de pescuit a avut loc cu cel mult o oră înainte de intrarea în port, datele menționate la literele (b) și (c) pot fi transmise într-un singur mesaj.

(2) Comandantul poate transmite corecturi ale datelor din jurnalul de pescuit electronic și din declarația de transbordare până în momentul ultimei transmisii menționate la alineatul (1) litera (c). Corecturile trebuie să fie ușor identificabile. Toate datele inițiale din jurnalul de pescuit electronic și corecturile aduse acestora se păstrează de către autoritățile competente din statul membru de pavilion.

(3) Comandantul păstrează o copie a informațiilor menționate la alineatul (1) la bordul navei de pescuit pe întreaga durată a fiecărei absențe din port, până în momentul transmiterii declarației de debarcare.

(4) În momentul în care o navă de pescuit a UE se află în port, nu transportă pește la bord, iar comandantul navei a transmis declarația de debarcare pentru toate activitățile de pescuit realizate în ultima campanie de pescuit, transmiterea prevăzută la alineatul (1) din prezentul articol poate fi suspendată cu condiția notificării prealabile a CMP din statul membru de pavilion. Transmiterea este reluată în momentul în care nava de pescuit a UE părăsește portul. Notificarea prealabilă nu este necesară în cazul navelor de pescuit ale UE echipate cu un sistem de monitorizare a navelor și care transmit date prin intermediul acestuia.







CAPITOLUL III

Norme comune privind jurnalele de pescuit, declarațiile de transbordare și declarațiile de debarcare pe suport de hârtie sau electronic







Secțiunea 1

Norme comune pentru determinarea greutății în viu

Articolul 48

Definiții

În sensul prezentului capitol, se aplică următoarele definiții:

1. „prezentare” înseamnă forma de prelucrare a peștelui aflat la bordul navei de pescuit, anterior debarcării, după cum se descrie în anexa I;

2. „prezentare colectivă” înseamnă o prezentare care constă în două sau mai multe părți provenind de la același pește.

Articolul 49

Factori de conversie

(1) Pentru completarea și transmiterea jurnalelor de pescuit menționate la articolele 14 și 15 din regulamentul privind controlul, pentru a transforma greutatea peștelui stocat sau prelucrat în greutate de pește în viu se aplică factorii de conversie ai UE, stabiliți în anexele XIII, XIV și XV. Acești factori se aplică produselor pescărești care se află la bordul navelor de pescuit ale UE sau care sunt transbordate sau debarcate de acestea.

(2) Prin derogare de la alineatul (1), în cazul în care s-au stabilit factori de conversie de către organizațiile regionale de gestionare a pescuitului la care Uniunea Europeană este parte contractantă sau parte cooperantă necontractantă pentru zona sa de reglementare sau de țări terțe cu care Uniunea Europeană are acorduri de pescuit, pentru apele aflate sub suveranitatea sau jurisdicția lor, se aplică acești factori.

(3) În cazul în care pentru o anumită specie și prezentare nu există factorii de conversie menționați la alineatele (1) și (2), se aplică factorul de conversie adoptat de statul membru de pavilion.

(4) Fără a aduce atingere alineatului (2), pentru a monitoriza rata de utilizare a cotelor, autoritățile competente din statele membre trebuie să utilizeze în momentul în care calculează greutatea în viu a peștelui transbordat și debarcat factorii de conversie ai UE menționați la alineatul (1).

Articolul 50

Metoda de calcul

(1) Greutatea în viu a peștelui se calculează prin aplicarea la greutatea peștelui prelucrat a factorilor de conversie menționați la articolul 49 din prezentul regulament pentru fiecare specie și prezentare.

(2) În cazul prezentărilor colective, se utilizează un singur factor de conversie, corespunzător unei singure părți din prezentarea colectivă a unui pește.







Secțiunea 2

Norme comune pentru completarea și transmiterea jurnalului de pescuit

Articolul 51

Norme generale privind jurnalele de pescuit

(1) Pentru estimarea cantităților în kilograme în greutate în viu pentru fiecare dintre speciile deținute la bord, marja de toleranță menționată la articolul 14 alineatul (3) din regulamentul privind controlul trebuie exprimată ca un procent din cifrele care figurează în jurnalul de pescuit.

(2) În cazul capturilor care urmează a fi debarcate fără a fi fost triate, marja de toleranță poate fi calculată pe baza unuia sau mai multor eșantioane reprezentative pentru cantitățile totale deținute la bord.

(3) În scopul aplicării articolului 14 din regulamentul privind controlul, speciile capturate pentru momeală vie sunt considerate drept specii capturate și deținute la bord.

(4) Comandantul unei nave de pescuit a UE care traversează o zonă de efort în care pescuitul este permis înregistrează și raportează informațiile menționate la articolul 14 alineatul (5) din regulamentul privind controlul chiar dacă nu realizează nicio activitate de pescuit în respectiva zonă.







Secțiunea 3

Norme comune pentru completarea și transmiterea declarațiilor de transbordare/debarcare

Articolul 52

Marja de toleranță din declarația de transbordare

Pentru estimarea cantităților în kilograme în greutate în viu pentru fiecare dintre speciile transbordate sau primite, marja de toleranță menționată la articolul 21 alineatul (3) din regulamentul privind controlul trebuie exprimată ca un procent din cifrele care figurează în declarația de transbordare.

Articolul 53

Diferențele la nivelul capturilor transbordate

Atunci când există o diferență între cantitățile de capturi transbordate dinspre nava care efectuează transbordarea și cantitățile luate la bordul navei de destinație, cantitatea care are valoarea mai mare este cea care se consideră a fi transbordată. Statele membre garantează adoptarea de măsuri subsecvente pentru a determina greutatea reală a produselor pescărești transbordate între nava care efectuează transbordarea și nava de destinație.

Articolul 54

Încheierea operațiunii de pescuit

Atunci când, în conformitate cu articolul 61 din regulamentul privind controlul, produsele pescărești sunt transportate din locul de debarcare înainte de a fi fost cântărite, operațiunea de debarcare se consideră încheiată în sensul aplicării articolului 23 alineatul (3) și a articolului 24 alineatul (1) din regulamentul privind controlul în momentul în care produsele pescărești au fost cântărite.

Articolul 55

Operațiuni de pescuit care implică două sau mai multe nave de pescuit ale UE

Fără a aduce atingere normelor speciale, în cazul operațiunilor de pescuit care implică două sau mai multe nave

— din state membre diferite; sau

— din același stat membru, însă capturile sunt debarcate în alt stat membru decât statul lor de pavilion,

capturile debarcate sunt atribuite navei de pescuit a UE care debarcă produsele pescărești.







CAPITOLUL IV

Planurile de sondaj și colectarea datelor referitoare la navele de pescuit ale UE care nu fac obiectul cerințelor privind jurnalul de pescuit și declarația de debarcare

Articolul 56

Elaborarea planurilor de sondaj

Planurile de sondaj menționate la articolul 16 alineatul (2) și articolul 25 alineatul (2) din regulamentul privind controlul, pentru monitorizarea navelor de pescuit ale UE care nu fac obiectul cerințelor privind jurnalul de pescuit și declarația de debarcare se elaborează de statele membre în conformitate cu prezentul capitol pentru a determina debarcările dintr-un stoc sau dintr-un grup de stocuri capturate de aceste nave de pescuit și, dacă este cazul, efortul de pescuit al acestora. Aceste date trebuie utilizate pentru înregistrarea capturilor și, dacă este cazul, a efortului de pescuit menționat la articolul 33 din regulamentul privind controlul.

Articolul 57

Metodologia de sondaj

(1) Planurile de sondaj menționate la articolul 56 din prezentul regulament trebuie elaborate în conformitate cu anexa XVI.

(2) Dimensiunea eșantionului care urmează a fi inspectat se determină pe baza gradului de risc, după cum urmează:

(a) risc „foarte scăzut”: 3% din eșantion;

(b) risc „scăzut”: 5% din eșantion;

(c) risc „mediu”: 10% din eșantion;

(d) risc „ridicat”: 15% din eșantion;

(e) risc „foarte ridicat”: 20% din eșantion.

(3) Capturile efectuate în fiecare zi pentru un anumit sector de flotă și pentru un anumit stoc se estimează multiplicând numărul total de nave de pescuit ale UE active ale sectorului de flotă vizat cu media capturilor zilnice pentru un anumit stoc și pentru o anumită navă UE pe baza capturilor eșantionului de nave de pescuit ale UE inspectate.

(4) Se consideră că statele membre au îndeplinit cerințele privind planul de sondaj menționat la articolul 56 din prezentul regulament dacă colectează sistematic, cel puțin lunar, pentru fiecare dintre navele lor de pescuit care nu fac obiectul cerințelor privind jurnalul de pescuit și declarația de debarcare, date despre:

(a) toate debarcările de capturi din toate speciile în kilograme, inclusiv debarcările cu zero capturi;

(b) dreptunghiurile statistice în care au fost efectuate capturi.

◄







CAPITOLUL V

Controlul efortului de pescuit

Articolul 58

Raportul privind efortul de pescuit

(1) Raportul privind efortul de pescuit menționat la articolul 28 din regulamentul privind controlul trebuie trimis în conformitate cu anexa XVII.

(2) În cazul în care comandantul unei nave de pescuit a UE transmite un mesaj prin radio autorităților competente în conformitate cu articolul 28 alineatul (1) din regulamentul privind controlul, statele membre decid cu privire la stațiile radio care trebuie să fie utilizate și precizează care sunt acestea pe site-ul web menționat la articolul 115 din regulamentul privind controlul.







CAPITOLUL VI

Măsuri corective

Articolul 59

Principii generale

Pentru a beneficia de măsurile corective menționate la articolul 37 din regulamentul privind controlul, statele membre informează Comisia cu privire la prejudiciul suferit cât mai repede posibil și în orice caz în termen de o lună de la data publicării în Jurnalul Oficial a încetării unei activități de pescuit în conformitate cu articolul 36 din regulamentul privind controlul.

Articolul 60

Alocarea posibilităților de pescuit disponibile

(1) Atunci când prejudiciul nu a fost eliminat în totalitate sau în parte prin măsuri luate în conformitate cu articolul 20 alineatul (5) din Regulamentul (CE) nr. 2371/2002, Comisia ia măsurile necesare pentru a remedia prejudiciul cauzat, de îndată ce acest lucru este posibil după primirea informațiilor menționate la articolul 59 din prezentul regulament.

(2) Măsura menționată la alineatul (1) precizează:

(a) statele membre care au suferit prejudiciul („statele membre prejudiciate”) și amploarea prejudiciului (după ce a fost redus prin orice schimburi de cote);

(b) dacă este cazul, statele membre care și-au depășit posibilitățile de pescuit („statele membre care au pescuit în exces”) și cantitatea de capturi în exces față de posibilitățile de pescuit [astfel cum a fost redusă prin schimburi, în conformitate cu articolul 20 alineatul (5) din Regulamentul (CE) nr. 2371/2002];

(c) dacă este cazul, deducerile care trebuie efectuate din posibilitățile de pescuit ale statelor membre care au pescuit în exces, proporțional cu posibilitățile de pescuit depășite;

(d) dacă este cazul, cantitățile care trebuie adăugate posibilităților de pescuit ale statelor membre care au fost prejudiciate, proporțional cu prejudiciul suferit;

(e) dacă este cazul, data sau datele la care adăugările și deducerile devin efective;

(f) dacă este cazul, orice altă măsură necesară în vederea remedierii prejudiciului suferit.







CAPITOLUL VII

Puterea motorului

Articolul 61

Certificarea puterii de propulsie a motorului

(1) Certificarea puterii continue maxime a motoarelor de propulsie noi, a motoarelor de propulsie de rezervă și a motoarelor de propulsie care au fost modificate tehnic, menționate la articolul 40 alineatele (1) și (2) din regulamentul privind controlul, se realizează în conformitate cu Regulamentul (CEE) nr. 2930/86 al Consiliului ( 26 ).

(2) Se consideră că un motor de propulsie a fost tehnic modificat, conform exprimării de la alineatul (1), atunci când oricare dintre componentele (părțile) sale principale, inclusiv echipamentul de injecție, supapele, turbocompresorul, pistoanele, cămășile cilindrilor, bielele, chiulasele, fără a se limita la acestea, au fost modificate sau înlocuite cu noi părți având specificații tehnice diferite, ceea ce a avut drept rezultat modificarea puterii respectivului motor, sau atunci când au fost modificate reglajele motorului, cum ar fi reglarea injecției, configurația turbocompresorului sau sincronizarea valvelor. Natura modificării tehnice trebuie clar explicată în certificarea menționată la alineatul (1).

(3) Titularul unei licențe de pescuit trebuie să informeze autoritățile competente înainte ca un nou motor de propulsie să fie instalat sau înainte ca motorul de propulsie existent să fie înlocuit sau modificat tehnic.

(4) Prezentul articol se aplică navelor de pescuit care fac obiectul unui regim de gestionare a efortului de pescuit începând cu 1 ianuarie 2012. Pentru alte nave de pescuit, acesta se aplică începând cu 1 ianuarie 2013. El se aplică doar navelor de pescuit cărora li s-au instalat noi motoare de propulsie sau ale căror motoare de propulsie existente au fost înlocuite sau modificate tehnic după intrarea în vigoare a prezentului regulament.

Articolul 62

Verificarea și planul de sondaj

(1) Pentru a verifica puterea motorului în conformitate cu articolul 41 din regulamentul privind controlul, statele membre elaborează un plan de sondaj pentru identificarea acelor nave de pescuit sau grupuri de nave de pescuit din cadrul flotei lor pentru care există riscul ca puterea motorului de propulsie să fie declarată drept inferioară decât este în realitate. Planul de sondaj se bazează cel puțin pe următoarele criterii de risc ridicat:

(a) nave de pescuit care desfășoară activități de pescuit aflate sub incidența regimului efortului de pescuit, în special acele nave de pescuit cărora li s-a atribuit o repartizare individuală a efortului de pescuit în kW*zi;

(b) nave de pescuit supuse limitărilor puterii navei prevăzute în legislația națională sau în dispozițiile Uniunii Europene;

(c) nave de pescuit pentru care raportul dintre puterea navei (kW) și tonajul navei (GT) este cu 50% mai scăzut decât raportul mediu pentru același tip de navă de pescuit, tip de unelte și specii vizate. Pentru această analiză, statele membre pot împărți flota în conformitate cu unul sau cu mai multe dintre criteriile următoare: (i) unitățile de segmentare sau de gestionare a flotei definite de legislația națională; (ii) categoriile de lungime; (iii) categoriile de tonaj; (iv) uneltele utilizate; (v) speciile vizate.

(2) Statele membre pot avea în vedere criterii de risc suplimentare în urma propriei evaluări.

(3) Statele membre întocmesc o listă cu navele lor de pescuit care îndeplinesc unul sau mai multe criterii de risc dintre cele menționate la alineatul (1) și, dacă este cazul, criteriile de risc menționate la alineatul (2).

(4) Statele membre aleg un eșantion aleatoriu de nave de pescuit din fiecare grup de nave de pescuit care îndeplinesc unul dintre criteriile de risc menționate la alineatele (1) și (2). Dimensiunea eșantionului trebuie să fie egală cu rădăcina pătrată, rotunjită spre numărul întreg cel mai apropiat, a numărului de nave de pescuit din grupul vizat.

(5) Pentru fiecare navă din eșantionul aleatoriu, statele membre trebuie să verifice toate documentele tehnice de care dispun menționate la articolul 41 alineatul (1) din regulamentul privind controlul. În ceea ce privește celelalte documente menționate la articolul 41 alineatul (1) litera (g) din regulamentul privind controlul, statele membre trebuie să acorde o atenție specială specificațiilor din catalogul fabricantului motorului, dacă acestea sunt disponibile.

(6) Prezentul articol se aplică începând cu data de 1 ianuarie 2012. Verificările fizice menționate la articolul 41 alineatul (2) din regulamentul privind controlul trebuie să abordeze cu prioritate traulerele care își desfășoară activitatea într-o zonă de pescuit care face obiectul unui regim de gestionare a efortului de pescuit.

Articolul 63

Verificarea fizică

(1) Atunci când măsurarea puterii de propulsie este efectuată la bordul navei de pescuit în cadrul unei verificări fizice a puterii motorului de propulsie menționate la articolul 41 alineatul (2) din regulamentul privind controlul, puterea motorului de propulsie poate fi măsurată în punctul cel mai accesibil dintre elice și motor.

(2) Dacă puterea motorului de propulsie este măsurată după angrenajul de reducție, măsurătorii i se aplică o corecție adecvată pentru a se calcula puterea motorului de propulsie la flanșa de ieșire a motorului în conformitate cu definiția de la articolul 5 alineatul (1) din Regulamentul (CEE) nr. 2930/86. Corecția ia în considerare pierderile de putere rezultate din cutia de viteze pe baza datelor tehnice oficiale puse la dispoziție de fabricantul cutiei de viteze.







CAPITOLUL VIII

Controlul pescuitului de agrement

Articolul 64

Elaborarea planurilor de sondaj

(1) Fără a aduce atingere utilizării datelor menționate la alineatul (5), planurile de sondaj care trebuie întocmite de statele membre în conformitate cu articolul 55 alineatul (3) din regulamentul privind controlul în scopul monitorizării capturilor efectuate în cadrul pescuitului de agrement din stocurile care fac obiectul planurilor de refacere trebuie să prevadă colectarea de date anuale.

(2) Metodele utilizate în planurile de sondaj trebuie să fie clar stabilite și, pe cât posibil:

(a) stabile în timp;

(b) standardizate în cadrul regiunilor;

(c) conforme cu standardele de calitate stabilite de organismele științifice internaționale relevante și, dacă este cazul, de către organizațiile regionale de gestionare a pescuitului la care Uniunea Europeană este parte contractantă sau în care joacă rolul de observator.

(3) Planul de sondaj trebuie să cuprindă un model de eșantionare pentru estimarea capturilor din stocurile care fac obiectul planurilor de refacere, a uneltelor utilizate și a zonei geografice aferente planului de refacere vizat, în care au fost efectuate capturile respective.

(4) Statele membre trebuie să estimeze în mod sistematic corectitudinea și precizia datelor colectate.

(5) În scopul elaborării planurilor de sondaj menționate la alineatul (1), statele membre pot utiliza datele colectate în conformitate cu programul comunitar multianual prevăzut în Regulamentul (CE) nr. 199/2008 al Consiliului ( 27 ), în măsura în care aceste date sunt disponibile.

(6) Prezenta dispoziție nu se aplică atunci când un stat membru a interzis pescuitul de agrement pentru stocurile care fac obiectul unui plan de refacere.

Articolul 65

Notificarea și evaluarea planurilor de sondaj

(1) Statele membre informează Comisia cu privire la planurile lor de sondaj în termen de douăsprezece luni de la intrarea în vigoare a unui plan de refacere. Pentru planurile de refacere care sunt deja în vigoare în momentul intrării în vigoare a prezentului regulament, planul de sondaj trebuie notificat în termen de douăsprezece luni de la intrarea în vigoare a prezentului regulament. Modificările planului de sondaj trebuie notificate înainte ca ele să devină efective.

(2) Pe lângă evaluarea obligatorie în temeiul articolului 55 alineatul (4) din regulamentul privind controlul, Comitetul științific, tehnic și economic pentru pescuit evaluează, de asemenea:

(a) după notificarea menționată la alineatul (1) și la fiecare cinci ani după această notificare, concordanța dintre planurile de sondaj notificate și criteriile și cerințele menționate la articolul 64 alineatele (2) și (3) din prezentul regulament;

(b) concordanța dintre orice modificare a planurilor de sondaj menționată la alineatul (1) și criteriile și cerințele menționate la articolul 64 alineatele (2) și (3) din prezentul regulament.

(3) Comitetul științific, tehnic și economic pentru pescuit elaborează recomandări, dacă este cazul, în vederea îmbunătățirii planului de sondaj.







TITLUL IV

CONTROLUL COMERCIALIZĂRII







CAPITOLUL I

Trasabilitatea

Articolul 66

Definiție

În sensul prezentului capitol, se aplică următoarea definiție:

„Produse pescărești și de acvacultură” se referă la orice produse care intră sub incidența capitolului 03 și pozițiilor tarifare 1604 și 1605 din Nomenclatura combinată stabilită prin Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun ( 28 );

Articolul 67

Informații privind loturile

(1) Operatorii furnizează informațiile privind produsele pescărești și de acvacultură menționate la articolul 58 alineatul (5) din regulamentul privind controlul în momentul în care produsele pescărești și de acvacultură sunt împărțite în loturi și nu mai târziu de prima vânzare.

(2) Pe lângă cele prevăzute la alineatul (1), operatorii actualizează informațiile relevante menționate la articolul 58 alineatul (5) din regulamentul privind controlul, care rezultă în urma fuzionării sau divizării loturilor de produse pescărești și de acvacultură după prima vânzare, în momentul în care aceste informații sunt disponibile.

(3) În cazul în care, în urma fuzionării sau divizării loturilor după prima vânzare, produsele pescărești și de acvacultură provenind de pe mai multe nave de pescuit sau din mai multe unități